D Lili isch düreträit vor Freud. Wie ne ufklepfte Frosch isch sie dür d Stube gumpet u het ihri Euter vermüntschelet. Endlech isch es so wyt. Längwiligi Guetnachtgschichtli u ewig längi Nächt het d Lili müesse über sich la erga, bis endlech dä Geburtstag vor dr Tür isch gschtange. Hüt überchunnts sie's, das wo sie sech sit guet emen Jahr wünscht, endlech endlech: Es Zeut. Wie ne chlyni  schwarzi Cheopsypyramide isch es zmitts ihr Stube uf em Spannteppich gstande. D Lili het extrem fröid gha u isch sofort drin in verschwunde. O Ihri Eutere hei fröid gha, dr Brüetsch het fröid gha, d Tante het fröid gha, d Cousine het fröid gha, dr Nachbarsbueb het fröid gha, sogar ds Meersäuli u dr Goudfisch hei fröid gha. U ds Grossmueti het derewäg fröid gha, dass ihm vor luter Fröid ds Biss usem Muu trolet isch.